**Недељко Попадић**

**ШТА ЈЕ ДОМ**

Дом нису тапете

Ни теписи лепи

Дом је кад неко

За тебе брине – стрепи.

Дом нису ролетне

Ни зидови голи

Дом је кад ти неко

Шапне да те воли.

Дом нису фотеље

Ни библиотека

Дом је кад те неко

Пун љубави чека.

Ко ти може

Такву нежност дати

Једина на свету –

Само добра мати!

**ПОРОДИЦА**

Мама има пољубац што лечи,

Тата има смирујуће речи,

Сестра има поглед који блажи

А брат има загрљај што снажи.

Шта ја имам – богаство највеће,

Много пажње, љубави и среће,

Пуно срце и осмех на лицу

Јер ја имам сјајну породицу.

**ЈА САМ ЈА**

Мама каже: „Злато моје,

Очи су нам исте боје“,

а татин је главни штос

да ја имам његов нос.

„О, лепото бабина!“

„Јуначино дедина!“

„Моја памет“, каже тетка,

и све тако из почетка.

Видите из ове приче –

сви би да на мене личе .

**Светислав Света Вуковић**

**МОРА СЕ ПРИЗНАТИ**

Мора се признати, капу доле,

Да се највише маме воле

Но, да се ствари погрешно не схвате,

Воле се воле, доста и тате.

Мора се признати, капу доле,

Да се највише маме воле

Али не ваља ни претерати,

Мало љубави остави тати.

Мора се признати, капу доле,

Да се највише маме воле

Предлажем да се песмица скрати

Пољубац исти и мами и тати.

**Божидар Тимотијевић**

**MOJ TATA**

Све одавде па до мора,

нигде нема таквог створа,

нигде нема таквог злата

као што је мој тата.

Он је зора и свануће,

он је моје небо плаво,

он је првак наше куће,

он је увек оно право.

Кад се смеје – небо бруји,

кад говори – цвеће цвета,

а кад пева – то славуји

лете преко целог света.

Зашто ћемо крити

кад и ви то знате,

баш је лепо бити

дете мога тате

**Душко Радовић**

**Т**

ТАТА  
ТАТИН ТАТА  
ТАТИНОГ ТАТЕ ТАТА  
ТАТИНОГ ТАТЕ ТАТИН ТАТА  
ТАТИНОГ ТАТЕ ТАТИНОГ ТАТЕ ТАТА  
Сто комата ТАТА  
док се роди један ТАТА-МАТА.